Author: Galisinova
Company: MV SR

Predkladacia správa

Proces prípravy bezvízovej dohody s Guatemalskou republikou sa začal v roku 2001, keď slovenská strana zaslala prostredníctvom konzulárneho odboru Ministerstva zahraničných vecí Slovenskej republiky guatemalskej strane svoj návrh. Úloha pripraviť dohodu o zrušení vízovej povinnosti pre držiteľov všetkých druhov cestovných dokladov s Guatemalskou republikou vyplynula z bodu B.4. uznesenia vlády Slovenskej republiky č. 604 zo dňa 27. júna 2001 k  návrhu harmonizácie vízovej politiky Slovenskej republiky s vízovou politikou Európskej únie, ktoré je v súlade s nariadením Rady Európskych spoločenstiev č. 539/2001 uvádzajúcim zoznam tretích krajín, ktorých štátni príslušníci musia mať víza pri prekračovaní vonkajších hraníc a krajín, ktorých štátni príslušníci sú oslobodení od tejto povinnosti. Guatemalská strana na slovenský návrh zareagovala v júli 2003 nótou, ktorú odovzdal osobne minister zahraničných vecí Guatemalskej republiky ministrovi zahraničných vecí Slovenskej republiky, počas oficiálnej návštevy Slovenskej republiky. Uvedenou nótou Guatemalská republika zrušila vízovú povinnosť pre štátnych občanov Slovenskej republiky, ktorí navštívia Guatemalskú republiku ako turisti a majú platný cestovný doklad, ktorého platnosť neskončí minimálne šesť mesiacov od momentu vstupu na územie Guatemalskej republiky. Títo štátni občania Slovenskej republiky sú oprávnení zdržiavať sa na území Guatemalskej republiky po čas nepresahujúci deväťdesiat dní. Zároveň  guatemalská nóta vyjadruje želanie, aby Slovenská republika recipročne zrušila vízovú povinnosť pre guatemalských občanov, ktorí navštívia Slovenskú republiku ako turisti.
Ministerstvo vnútra Slovenskej republiky pripravilo návrh na recipročné jednostranné zrušenie vízovej povinnosti pre štátnych občanov Guatemalskej republiky s účinnosťou od 1. októbra 2003. 
Predkladané jednostranné zrušenie vízovej povinnosti umožňuje štátnym občanom Guatemalskej republiky, ktorí sú držiteľmi platného cestovného dokladu Guatemalskej republiky, vstupovať na územie Slovenskej republiky a zdržiavať sa na ňom bez víz po čas nepresahujúci deväťdesiat (90) dní v rámci šiestich (6) mesiacov od dátumu prvého vstupu na územie Slovenskej republiky. Toto jednostranné zrušenie neobmedzuje právo vlády Slovenskej republiky odoprieť vstup na územie Slovenskej republiky alebo zakázať pobyt na ňom štátnym občanom Guatemalskej republiky, ktorých pobyt na území svojho štátu považuje za nežiaduci.
	Vykonanie obvyklých formálnych úkonov súvisiacich s týmto jednostranným zrušením zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými predpismi.
           Predložený návrh zrušenia vízovej povinnosti vo vzťahu ku Guatemalskej republike zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	 
Predložený návrh zrušenia vízovej povinnosti nemá finančný, ekonomický a environmentálny vplyv a nemá vplyv na zamestnanosť.